Fire etasjers leilighetsbygg kollapset utenfor Napoli
En fire etasjers leilighetsbygning har kollapset i Torre Annunziata nær byen Napoli i Sør-Italia. Flere personer fryktes å befinne seg under bygningsrestene. Myndighetene og brannmenn søker nå etter personer som kan ha blitt rammet av ulykken. Italienske Napoli Today melder at det bor minst to familier i bygningen. Borgermesteren i byen bekrefter at barn skal være blant de det søkes etter. Sky News melder at det er syv personer som er savnet. Bygningen raste ved 06-tiden lokal tid, og redningsmannskapene frykter at flere av familiene fortsatt lå og sov da leilighetene deres raste sammen rundt dem. Både brannmannskaper og lokale innbyggere kom raskt til stedet, og begynte å grave gjennom ruinene i jakten på overlevende. To av etasjene i bygget skal ha stått tomme på grunn av oppussing, melder Lettera35. Som følge av kollapsen er det stans i togtrafikken forbi stedet. Washington Post melder at to personer foreløpig er bekreftet omkommet etter kollapsen.
Det fryktes at syv personer befinner seg i den kollapsede bygningen.